Se închide o fabrică din România. Grupul german Leoni, unul dintre principalii producători de sisteme de cablaj și componente pentru industria auto, cu operațiuni în 28 de țări și peste 95.000 de angajați, a fost recent preluat de miliardarul austriac Stefan Pierer, scrie profit.ro.
Compania a decis să închidă una dintre fabricile sale din România, situată în Luduș. Aproximativ 200 de angajați vor fi afectați de această decizie.
Oamenii din Luduș sunt îngrijorați. Aceștia au două opțiuni: fie să fie transferați la fabrica din Arad, fie să demisioneze. Andrei Rusu, reprezentantul de comunicare al Leoni România, a explicat că piața producătoare de mașini se confruntă cu probleme legate de rutele de distribuție și scăderea producției, ceea ce a condus la o cerere mai mică pentru componentele auto.
„De asemenea, producătorii auto sunt nevoiți să facă tranziția de la motoarele pe benzină și motorină la cele hibride și electrice, dar subvențiile pentru mașinile electrice au scăzut în toate țările europene, ceea ce nu încurajează vânzarea lor. În acest context, dar și în contextul economic general, la nivelul grupului LEONI, au avut loc o serie de analize amănunțite care au evaluat eficiența operațiunilor noastre. După discuții îndelungate, am identificat o nevoie de flexibilizare a modului în care lucrăm, astfel încât să ținem pasul cu cerințele pieței auto. Decizia detașării angajaților noștri din Luduș către alte fabrici LEONI din România, respectiv la fabricile din Arad și Bistrița, a fost luată ca urmare a reducerii drastice a comenzilor pentru fabrica din Luduș și având în vedere dorința noastră de a păstra toți acești angajați valoroși în cadrul companiei”, a arătat reprezentantul grupului.
Grupul Leoni este prezent în România din 1999, având aproape 12.000 de angajați (mai mult de 10% din forța de muncă globală a grupului), trei fabrici principale (în Arad, Bistrița și Pitești) și alți câțiva sateliți de producție. În primăvara anului trecut, Leoni a anunțat că a ajuns la un acord cu creditorii, deținătorii de obligațiuni și cu Stefan Pierer, în calitate de investitor strategic, asupra unui concept de restructurare financiară, în vederea reducerii datoriilor și asigurării de noi lichidități.